SL Uradni list Evropske unije C 72/13

Končno poročilo pooblaščenca za zaslišanje (1)

Obrestni izvedeni finančni instrumenti v švicarskih frankih

(Kršitev v zvezi s cenovnim razponom med ponudbo in povpraševanjem)

(AT.39924)

(2015/C 72/09)

Evropska komisija (v nadaljnjem besedilu: Komisija) je 24. julija 2013 začela postopek na podlagi člena 11(6) Uredbe (ES) št. 1/2003 (2) zoper družbe The Royal Bank of Scotland Group plc, The Royal Bank of Scotland plc, UBS AG, JPMorgan Chase & Co, JPMorgan Chase Bank, National Association, Credit Suisse Group AG, Credit Suisse International in Credit Suisse Securities (Europe) Limited (v nadaljnjem besedilu skupaj: stranke).

Po pogovorih o poravnavi in vlogah za poravnavo v skladu s členom 10a(2) Uredbe (ES) št. 773/2004 (3) je Komisija 23. septembra 2014 sprejela obvestilo o nasprotovanju, v katerem je navedla, da so stranke v obdobju od 7. maja do 25. septembra 2007 sodelovale pri kršitvi člena 101 Pogodbe o delovanju Evropske unije in člena 53 Sporazuma EGP.

Kršitev se nanaša na nekatere kratkoročne obrestne izvedene finančne instrumente v švicarskih frankih z dospelostjo do 24 mesecev, s katerimi se trguje izven organiziranega trga vrednostnih papirjev (v nadaljnjem besedilu: kratkoročni OTC CHIRD). Stranke so se dogovorile, da bodo tretjim osebam navedle večji, točno določen cenovni razpon med ponudbo in povpraševanjem za ustrezne kratkoročne OTC CHIRD, medtem ko so ohranjale manjši cenovni razpon med ponudbo in povpraševanjem za medsebojno trgovanje. Cilj teh stikov je bil, prvič, da bi si stranke znižale lastne stroške transakcij in ohranile medsebojno likvidnost, obenem pa uvedle večji cenovni razpon za tretje osebe ter si tako povečale dobiček. Drugič, stranke so želele drugim akterjem na trgu preprečiti, da bi lahko konkurirali pod enakimi pogoji kot same.

Stranke so v odgovoru na obvestilo o nasprotovanju vsaka zase potrdile, da nanjo naslovljeno obvestilo odraža vsebino njenih vlog za poravnavo.

V skladu s členom 16 Sklepa 2011/695/EU sem proučil, ali osnutek sklepa, naslovljen na stranke, obravnava samo ugovore, v zvezi s katerimi so imele stranke v postopku priložnost izraziti svoja stališča, in ugotovil sem, da je tako.

Glede na navedeno in ob upoštevanju, da mi stranke v postopku poravnave niso predložile nobenih zahtev ali pritožb (4), menim, da se je v tej zadevi spoštovalo učinkovito uveljavljanje njihovih procesnih pravic.

V Bruslju, 17. oktobra 2014 Wouter WILS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(4) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja njihovih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).